ट्रंप Vs बाइडेन प्रेसिडेंशियल डिबेट: कोरोना से टैक्स तक बड़ी बातें
अमेरिका में राष्ट्रपति पद के लिए पहली आधिकारिक बहस यानी प्रेसिडेंशियल डिबेट
अमेरिका में आगामी राष्ट्रपति चुनाव से पहले, मंगलवार को राष्ट्रपति पद के लिए पहली आधिकारिक बहस यानी प्रेसिडेंशियल डिबेट हुई है. इस डिबेट में मौजूदा अमेरिकी राष्ट्रपति डोनाल्ड ट्रंप और चुनाव में उनके डेमोक्रेटिक प्रतिद्वंद्वी जो बाइडेन आमने-सामने दिखे.
डिबेट की शुरुआत में सुप्रीम कोर्ट से जुड़ा सवाल पूछा गया. राष्ट्रपति चुनाव की वोटिंग से कुछ हफ्तों पहले ही सुप्रीम कोर्ट में जस्टिस के तौर पर ट्रंप के एमी कोनी बैरेट को नॉमिनेट करने पर ट्रंप और बाइडेन दोनों की राय मांगी गई. जाहिर है कि ट्रंप ने अपने इस फैसले का बचाव किया. वहीं बाइडेन ने दलील दी कि चुनाव होने के बाद नॉमिनेशन होना चाहिए था.
उन्होंने यह भी कहा, "चुनाव के बाद (भी) मेरे पास बहुत समय है, जैसा कि आप जानते हैं."
बाइडेन ने दलील दी कि सुप्रीम कोर्ट के नॉमिनी को तय करने में जनता की भूमिका भी शामिल होनी चाहिए. उन्होंने कहा, ''अब उन्हें (जनता को) यह मौका नहीं मिलने जा रहा क्योंकि हम पहले से ही चुनाव के बीच में हैं.''
कोरोना वायरस के मुद्दे पर ट्रंप और बाइडेन ने क्या-क्या कहा?
बाइडेन ने कहा, ''राष्ट्रपति के पास योजना नहीं है. उन्होंने कुछ भी निर्धारित नहीं किया है. उन्हें फरवरी में ही पता था कि यह संकट कितना गंभीर है.'' बाइडेन ने कहा कि अगर वह राष्ट्रपति होते, तो यह सुनिश्चित करते कि अस्पतालों में मरीजों के इलाज और हेल्थकेयर वर्कर्स के लिए जरूर इक्विपमेंट हों.
ट्रंप ने अपने पुराने रुख को दोहराते हुए कहा, ‘’यह चीन की गलती है, ऐसा कभी नहीं होना चाहिए था.’’ उन्होंने दावा किया, ‘’आपके कई डेमोक्रेट गवर्नर्स ने कहा है कि राष्ट्रपति ट्रंप ने एक अभूतपूर्व काम किया है.’’
COVID-19 के चलते हुई मौतों के आंकड़ों पर ट्रंप ने कहा, ''आप नहीं जानते कि चीन में कितने लोगों की मौत हुई है, आप नहीं जानते कि रूस में कितने लोगों की मौत हुई है, आप नहीं जानते कि भारत में कितने लोगों की जान गई है, वे आपको सही आंकड़े नहीं देते.''
ट्रंप ने बाइडेन को लेकर कहा, ''हम नहीं चाहते कि कोई ऐसा आए, जो कहे कि चलिए शटडाउन करते हैं.'' बाइडेन ने कहा, ''आप COVID संकट का समाधान किए बिना अर्थव्यवस्था को नहीं बचा सकते.''
टैक्स विवाद पर ट्रंप ने किया खुद का बचाव
हाल ही में अमेरिकी अखबार द न्यूयॉर्क टाइम्स की एक रिपोर्ट में कहा गया था कि ट्रंप ने साल ''2017 में अमेरिकी सरकार को महज 750 अमेरिकी डॉलर का भुगतान किया था, जबकि इसी दौरान उन्होंने या उनकी कंपनियों ने पनामा में 15,598 अमेरिकी डॉलर, भारत में 1,45,400 अमेरिकी डॉलर और फिलीपींस में 1,56,824 अमेरिकी डॉलर टैक्स के तौर पर चुकाए थे.''
जब ट्रंप ने इस बारे में पूछा गया तो उन्होंने कहा, ‘’मैंने टैक्स के तौर पर लाखों डॉलर चुकाए हैं. इकनम टैक्स के तौर पर लाखों डॉलर चुकाए हैं.’’ उन्होंने दोहराया कि उनके टैक्स रिटर्न का ऑडिट हो रहा है. इसके आगे उन्होंने कहा, ‘’जैसे ही यह पूरा होता है, आप उसे देखेंगे.’’
ट्रंप ने दावा किया कि उन्होंने ट्रंप प्रशासन की ओर से स्थापित टैक्स नीतियों का भी फायदा उठाया है.
बाइडेन ने कहा कि व्हाइट हाउस में ट्रंप के कदमों से मुख्य तौर पर उन्हें (ट्रंप) और उनके सहयोगियों को ही फायदा हुआ है. उन्होंने ट्रंप के कदमों की आलोचना की और कहा कि ट्रंप ने अपने कार्यकाल के दौरान अर्थव्यवस्था को अच्छी तरह से नहीं संभाला.
ट्रंप ने नस्लवादी नफरत पैदा करने की कोशिश की: बाइडेन
डिबेट में बाइडेन ने ट्रंप पर नस्लवादी नफरत पैदा करने की कोशिश का भी आरोप लगाया है. वहीं ट्रंप ने डेमोक्रेट शासित शहरों का जिक्र करते हुए कानून व्यवस्था के मुद्दे पर बाइडेन को घेरने की कोशिश की.
बाइडेन ने ट्रंप ने एक आरोप का जवाब देते हुए कहा कि वह पुलिस अधिकारियों की डीफंडिंग के पूरी तरह खिलाफ हैं, उनको ज्यादा सहयोग की जरूरत है.
बाइडेन ने ट्रंप पर रूस का सामना करने में नाकाम रहने का आरोप लगाया. इतना ही नहीं, उन्होंने ट्रंप को रूस के राष्ट्रपति व्लादिमीर पुतिन का पपी (Puppy) भी बताया.
बता दें कि ट्रंप और बाइडेन के बीच पहली प्रेसिडेंशियल डिबेट को ओहायो के क्लीवलैंड में आयोजित किया गया. डिबेट का संचालन फॉक्स न्यूज के जाने-माने एंकर क्रिस वॉलेस ने किया.15 अक्टूबर को मियामी (फ्लोरिडा) में दूसरी प्रेसिडेंशियल डिबेट होगी, जिसका संचालन सी-स्पैन नेटवर्क्स के स्टीव स्कली करेंगे. इसके बाद तीसरी डिबेट 22 अक्टूबर को नैशविले (टेनेसी) में होगी, जिसका संचालन एनबीसी न्यूज की क्रिस्टन वेलकर करेंगी.
कोरोनावायरस से जारी जंग के बीच तमाम अपडेट्स और जानकारी के क्लिक कीजिए यहां
(हैलो दोस्तों! हमारे Telegram और WhatsApp चैनल से जुड़े रहिए यहां)
सब्स्क्राइब कीजिए हमारा डेली न्यूजलेटर और पाइए खबरें आपके इनबॉक्स में
bho_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva